UBERA ARANZETA (EH Bildu, 2015-10-30):
Beno, eguerdi on denoi.
Lehenik eta behin gure elkartasuna adierazi nahiko genieke, erretinako kirurgia egiterakoan, ba botika produktu toxiko bat erabiltzeagatik itsu geratu diren pertsona guztiei.
Erraz esaten da, baina benetan, gogorra eta latza izan behar da egun batetik bestera, iluntasunean geratzea. Eta norberaren bizitza goitik behera aldatzera behartua izatera.
Are gehiago, espektatiba positibo batzuekin zoazenean kirurgia bat egitera, ustez gainera printzipioz hobeto ikusteko, eta emaitza kontrakoa bilatzen denean.
Gaurkoan ez ditut errepikatu nahi eta ez ditut mahai gainean jarriko komunikabideetan irten diren datu desberdinak, baina bai eskatuko nizuke Darpón jauna, datu horiek okerrak baldin badira, eta beste datu batzuk maneiatzen badituzue, ba txanda honetan datuak, datu zuzenak mahai gainean jartzea.
Sailburu jauna, gaurko interpelazioaren planteamendua, besteetan baino modu eraikitzaileagoan planteatzea izan dugu helburu, nahiz eta guk beti egiten dugun eta fidatzen gara gure interpelazioak eta ekimenak modu eraikitzailean planteatzen.
Baina ez gatoz kontu eske soilik. Alde batetik iruditzen zaigulako gertaturikoa oso larria den neurrian, Ganbara honetan hizpide izan behar zuela minutu batzuk besterik ez bada ere. Eta beraz, gure ohiko bilkuretan, tarte bat izatea merezi zuela gaiak. Iruditzen zaigulako, benetan gertatutakoa larria dela. Ustez, botika edo produktu toxiko baten ondorioz izan da, baina ez dakigu zehazki benetan zeintzuk izan diren arrazoiak.
Eta bestetik, kontrastatzeko, Osasun Saila, Osakidetza, pertsona hauen ondoan ari dela, ondoan dagoela. Hartu beharreko neurri guztiak bideratzen, berriro beraiek pertsona horiek, beraien bizitza berri horretara egokitzeko neurriak, bideak errazteko.
Zeren itsu geratzen den pertsona batek, ordura arte oso normala, arrunta, ohikoa izan diren hainbat gauza, ez ohiko bilakatzen delako. Eta horrek eskatzen du bizitza berri batetara egokitzea. Eta iruditzen zaigu hor, konpentsazioetaz eta aritzen garenean, ez dela soilik konpentsazio ekonomikoa, baizik eta zerbait gehiagotaz ari garela. Gizarte zerbitzuetatik laguntza bat, egon daitezkeen bideak ahalbidetu ahal izateko, bizitza berrira egokitzeko eta abar luze bat.
Oso kontziente gara horrelako zoritxar bat inoiz ezin dela konpentsatu. Ez dagoela modurik horri buelta bat emateko, baina bai behintzat arintzeko ahal den neurrian.
Eta beraz, guk Osakidetzari eta Osasun Sailari eskatzen dioguna da, pazienteen, pertsona horien ondoan egotea, izan ere, zoritxarraren parte proaktiboa izan da Osakidetza nahigabe, baina horrela izan da, eta iruditzen zaigu momentu honetan ere hori horrela izanda, inplikatutako eragile izanda, ekimena hartu beharko duela, agian hartu du eta komunikabideek ere esaten digute zerbait bideratua dagoela, gaur hori kontrastatu nahi dugu Osakidetza, Osasun saila benetan hor inplikatzen ari dela.
Jakin badakigu farmakoek merkatura irten aurretik hainbat filtro, protokolo bete behar izaten dituztela nolabait esatearren. Badakigu ezinezkoa izaten dela gauza guzti guztiei aurre egitea eta dena prebenitzea, baina halako kasuak gertatzen direnean hausnarketaren bat edo azterketaren bat egiten ahal da?
Hau da, kirurgia bat egiterako orduan, kirurgia horretan erabiltzen diren produktuen inguruan aurretik, ez dakit, azterketaren bat, protokoloren bat jarraitzen ahal du Osakidetzak? Hori ere gustatuko litzaiguke argituko bazenigu zure txandan. Ez dakit horren inguruan hausnarketarik egin duzuen, modurik badagoen, zer aukerak ditugun gure esku.
Komunikabideen bidez informazioren bat iritsi zaigu, Osakidetza bera egingo dela erreklamazioen hartzaile eta berak bideratuko dituela indemnizazioak, eta ondoren farmazeutikari berak erreklamatuko diola.
Baina guzti hau, guzti hau edo dakigun apurra komunikabideen bidez jakin izan dugu eta hiru hilabeteren ondoren. Ez hartu gaitzespen bezala Darpón jauna, baina horrelakoetan ez legoke gaizki, beste gobernu batzuek ere egin izan dute, hartu telefonoa eta harreman zuzenetan jarri Legebiltzarreko taldeekin, beitu hau gertatu da, gauzak horrela daude... Iruditzen zait informazio hori guztioi ondo etorriko litzaigukeela harreman zuzen baten bidez.
Tira, ez nahiz gehiago luzatuko, eta lehenengo txanda hau bukatzeko galdera zuzena Darpón jauna, zer egiten ari da edo zer egingo du Osasun Sailak Osakidetzarekin batera, Osasun Sistema Publikoan egindako erretinako kirurgiaren ondorioz itsu geratu diren pertsonei eragindako kaltea erreparatzeko? Jakinik kalte hori guztiz ezinezkoa dela erreparatzea.
Eskerrik asko.